ตำรวจไซเบอร์ แนะวิธีป้องกันถูกหักเงินในบัตรเครดิตไปจ่ายค่าโฆษณาสื่อโซเชียลโดยไม่รู้ตัว
พ.ต.อ.กฤษณะ พัฒนเจริญ โฆษกกองบัญชาการตำรวจสืบสวนสอบสวนอาชญากรรมทางเทคโนโลยี (บช.สอท.) เตือนภัยกรณีที่ปรากฏเป็นข่าวในสื่อสังคมออนไลน์ ว่ามีผู้เสียหายหลายรายถูกหักเงินในบัตรเครดิตไปชำระค่าโฆษณาสื่อสังคมออนไลน์ต่างๆ รายละกว่า 10,000 บาท โดยยืนยันว่าไม่ได้ทำธุรกรรมดังกล่าว ไม่เคยผูกบัตรเครดิตไว้กับแอปพลิเคชันใดๆ รวมทั้งไม่ได้รับรหัส OTP เพื่อยืนยันการทำธุรกรรมใดๆ โดยจากการตรวจสอบพบว่ามักจะเกิดได้จากผู้เสียหายเผลอให้ข้อมูลบัตรกับมิจฉาชีพ หรือการให้บัตรเครดิตไปกับผู้อื่นเพื่อทำธุรกรรมการเงิน อีกกรณีอาจเกิดจากการกดลิงก์ติดตั้งแอปพลิเคชันปลอม หรือลิงก์โฆษณาต่างๆ ที่ฝังมัลแวร์ดักรับข้อมูลของมิจฉาชีพ ขอให้ประชาชนให้ระมัดระวังการเปิดเผยข้อมูลส่วนบุคคล โดยเฉพาะข้อมูลเลขหลังบัตรเครดิต หรือเดบิตร (CVV) หรือรหัสยืนยัน OTP ต่างๆ  ใช้บัตรเมื่อจำเป็น ไม่เปิดเผยข้อมูลให้ผู้อื่นรู้และอย่าให้บัตรคลาดสายตาเมื่อต้องใช้บัตร หลีกเลี่ยงการทำธุรกรรมออนไลน์ที่ไม่น่า ต้องกรอกข้อมูลเลขด้านหน้าบัตร และรหัส 3 ตัวหลังบัตร (CVV) และระวังการกรอกข้อมูลบนเว็บไซต์ปลอม ไม่กดลิงก์หรือติดตั้งแอปพลิเคชันที่ไม่รู้จัก ควรใช้บัตรเดบิตชำระค่าสินค้าโดยโอนเงินเข้าบัตรเพื่อชำระสินค้าหรือบริการเท่าที่จะชำระโดยเฉพาะ ตั้งค่าการแจ้งเตือนการทำรายการผ่านข้อความ (SMS) หรือแอปพลิเคชันไลน์ (Line) ไม่บันทึกรายละเอียดบัตรไว้กับเบราว์เซอร์ เช่น Chrome, Firefox หรือ Safari โดยเด็ดขาด ควรนำแผ่นสติกเกอร์ทึบแสงปิดรหัส 3 ตัวด้านหลังบัตร (CVV) แล้วจำรหัส 3 ตัวดังกล่าวเอาไว้ หมั่นตรวจสอบรายการบัญชีอย่างสม่ำเสมอ หากพบสิ่งผิดปกติให้รีบแจ้งไปยังสถาบันการเงิน เพื่อทำการอายัดบัตรและปฏิเสธการชำระเงินค่าสินค้า หรือบริการทางออนไลน์โดยทันที